钦定古今图书集成/明伦汇编/家范典/第101卷 > 罗虞臣集 > 《谱法》
## 钦定古今图书集成/明伦汇编/家范典/第101卷 > 罗虞臣集 > 《谱法》

或问谱法进黜。曰：“他姓之子后吾宗，虽成派，吾其犹
黜诸？吾宗之子为他姓后，虽易世，吾其犹进诸？
谱法：自大夫而下及士庶人有善行者，死则书卒，馀
则书没。其自大夫而上书，则各以其制。未冠而死书
殇，殇有成人之行，书‘蚤卒。《记》曰：‘能执干戈卫社稷，虽欲勿殇也’。不亦可乎’？”故吾谱敢窃例于仲尼。

谱妾始自吾谱，何也？以义起也。昔鲁庄之成风也，文
之嬴也，襄之归也，成之姒也。妾也举以子，故书薨、书
葬、书夫人，《春秋》之义也。妾有承宗之子，吾奚其不谱？
且闻之《礼》称“妾有子，祔于祖姑之庙。”庙可祔？独谱乎
哉？独谱乎哉？或问：世有谱其出嫁之女者，曰：“多乎哉？
彼则自有谱。”